คลังรับเรื่องร้อง5พันครบ1,500ราย
คลังเอาอยู่ เคลียร์ใจคนชวด 5,000 บาทครบ 1,500 ราย แจ้งเปิดรับร้องเรียนอีกครั้ง วันที่ 5 พ.ค.
1 พ.ค. 2563

นายธนกร วังบุญคงชนะ เลขานุการรัฐมนตรีว่าการกระทรวงการคลัง เปิดเผยว่า ในช่วงวันหยุดยาว 2-4 พ.ค.2563 กระทรวงการคลัง จะปิดทำการ ไม่ได้เปิดให้ประชาชนมาร้องเรียนสิทธิ์รับเงินเยียวยา 5,000 บาท แต่ในวันที่ 5 พ.ค.2563 จะเปิด ตั้งโต๊ะรับเรื่องร้องเรียนตามปกติ ดังนั้น ผู้ที่ต้องการหารือกับเจ้าหน้าที่มาพบ เพื่อตรวจสอบขั้นตอนการลงทะเบียน ได้ตั้งแต่เวลา 08.00 น.
ทั้งนี้ เตรียมหารือกับ นายอุตตม สาวนายน รมว.คลัง เพื่อ เปลี่ยนจุดให้บริการรับคำร้องกับประชาชน จากเดิมบริเวณหน้าประตู 4 เป็น หน้าประตู 2 หรือบริเวณใต้ทางด่วน พระราม 6 ซึ่งอยู่บริเวณรอบกระทรวงการคลังเช่นเดิม เนื่องจากพื้นที่ดังกล่าว สามารถรองรับคนที่เดินทางมาเป็นจำนวนมาก และสามารถวางระบบป้องกันการแพร่ระบาดของโรคโควิด-19 ได้ รวมทั้งไม่กีดขวางเส้นทางจราจร แต่ต้องหารือร่วมกับกรมบัญชีกลางอีกครั้ง เพราะเป็นพื้นที่ของกรมบัญชีกลาง
สำหรับวันที่ 1 พ.ค.2563 บรรยากาศที่บริเวณประตู 4 กระทรวงการคลัง ที่ตั้งโต๊ะรับคำร้องเรียนผู้ที่ไม่ได้สิทธิ์ 5,000 บาท ผ่านการลงทะเบียน www.เราไม่ทิ้งกัน.com ต่อเนื่องเป็นวันที่ 2 ภาพรวมในช่วงบ่าย เป็นไปด้วยความเรียบร้อย หลังนายอุตตม สาวนายน รมว.คลัง ได้สั่งการให้หน่วยงานในสังกัดกระทรวง ได้แก่ กรมสรรพากร สรรพสามิต ศุลกากร บัญชีกลาง และกรมธนารักษ์ ส่งเจ้าหน้าที่มาช่วยดูแลความเรียบร้อย อำนวยควงามสะดวกให้ประชาชน




โดยตลอดทั้งวันมีการแจกบัตรคิวไปแล้วกว่า 1,500 คน ซึ่งกระทรวงการคลัง คาดว่าจะรับคำร้องเรียนได้ครบทั้งหมดภายในเวลา 15.00 น. ซึ่งวันนี้ กรมในสังกัดกระทรวง ส่งเจ้าหน้าที่มาดูแลรวมกันกว่า 40 คน ทำให้กระบวนการช่วยเหลือเป็นไปด้วยความรวดเร็ว ต่างจากวันแรกที่มีการตั้งโต๊ะรับคำร้องเพียง 5 จุด
ทั้งนี้ เจ้าหน้าที่ได้ทำงานเชิงรุกมากขึ้น เช่น จากเดิมต้องให้ผู้ร้องเรียน รับบัตรคิวและเดินไปหารือที่โต๊ะบริการ 5 จุด เปลี่ยนเป็นการส่งเจ้าหน้าที่ เข้าไปพูดคุยเป็นรายคน ตั้งแต่อยู่ในแถว ทำให้ร่นระยะเวลาการตรวจสอบไปได้มาก




นอกจากนี้ ยังได้รับความร่วมมือจากสถาบันการเงินเฉพาะกิจของรัฐ เช่น ธนาคารกรุงไทย นำเต็นท์ ร่วม มาอำนวยความสะดวก พร้อม กางโต๊ะเพิ่ม ให้ประชาชนสำหรับกรอกข้อมูล ขณะที่ ธนาคารอาคารสงเคราะห์ (ธอส.) ได้เตรียมน้ำดื่มกว่า 1,000 ขวดมาแจกจ่ายให้ประชาชนที่เดินทางมา ด้านกรุงเทพมหานคร ได้ส่งรถสุขาเคลื่อนที่มาอำนวยความสะดวกในช่วงบ่าย จนเมื่อ 13.00 น. จิตอาสา เค เยาวราช นำ บะหมี่กึ่งสำเร็จ พร้อมใส่ไข่กว่า 500 ชุด มาแจกจ่ายให้กับประชาชน




จากการสอบถามข้อมูลผู้ที่มาร้องเรียน พบปัญหาส่วนใหญ่ คือ ลงทะเบียนไม่สำเร็จมาตั้งแต่ต้น ทำให้ไม่ได้สิทธิ์รับเงิน และไม่สามารถขอทบทวนสิทธิ์ได้ จึงต้องการทราบว่ากระทรวงการคลัง จะเปิดให้ลงทะเบียนรอบ 2 หรือไม่ รวมทั้งมีบางคนลงทะเบียนไม่ทันตามที่กำหนดในวันที่ 22 เม.ย.จึงต้องการเข้าร่วมโครงการ และมีบางรายเลขที่บัญชีไม่ถูกต้อง ได้รับสิทธิ์แล้วแต่เงินไม่สามารถโอนเข้าบัญชีได้ และมีจำนวนมากที่สถานะอยู่ระหว่างกระบวนการทบทวนสิทธิ์และกังวลใจว่าจะไม่ได้เงิน